ราคาทองคำปิดวานนี้พุ่ง 10 ดอลล์
สัญญาทองคำตลาดนิวยอร์กปิดพุ่งขึ้นเมื่อคืนนี้ (10 ส.ค.) เนื่องจากการอ่อนค่าของสกุลเงินดอลลาร์ได้กระตุ้นให้นักลงทุนเข้าซื้อสัญญาทองคำ
11 ส.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 10 ดอลลาร์ หรือ 0.91% ปิดวานนี้ (10 ส.ค.) ที่ระดับ 1,104.10 ดอลลาร์/ออนซ์, สัญญาโลหะเงินส่งมอบเดือนก.ย. เพิ่มขึ้น 47.1 เซนต์ ปิดที่ 15.292 ดอลลาร์/ออนซ์, สัญญาพลาตินัมส่งมอบเดือนต.ค.พุ่งขึ้น 27.6 ดอลาร์ ปิดที่ 989.80 ดอลลาร์/ออนซ์ และสัญญาพัลลาเดียมส่งมอบเดือนก.ย.เพิ่มขึ้น 9.30 ดอลลาร์ ปิดที่ 606.20 ดอลลาร์/ออนซ์
สัญญาทองคำได้รับแรงหนุนจากสกุลเงินดอลลาร์ที่อ่อนค่าลง โดยดัชนีดอลลาร์ปรับตัวลง 0.43% แตะที่ 97.17 เมื่อคืนนี้ ทั้งนี้ การอ่อนค่าของสกุลเงินดอลลาร์ส่งผลให้สัญญาน้ำมันทองคำซึ่งซื้อขายในรูปสกุลเงินดอลลาร์ มีราคาถูกลงและน่าดึงดูดใจสำหรับนักลงทุนที่ถือครองสกุลเงินอื่นๆ
นอกจากนี้ สัญญาทองคำยังได้รับปัจจัยบวกหลังจากนายสแตนลีย์ ฟิสเชอร์ รองประธานเฟด กล่าวว่า เงินเฟ้อที่ระดับต่ำในสหรัฐยังคงเป็นประเด็นที่เฟดมีความกังวลเมื่อมีการพิจารณาถึงการปรับขึ้นอัตราดอกเบี้ย พร้อมกับกล่าวว่าเฟดจะไม่ปรับขึ้นอัตราดอกเบี้ยจนกว่าเงินเฟ้อจะกลับเข้าสู่ภาวะปกติ